**มงคลกิตติ์ สุขสินธารานนท์** (เกิด 25 กันยายน พ.ศ. 2524) ชื่อเล่น **เต้** เป็นนักการเมืองชาวไทย หัวหน้าพรรคไทยศรีวิไลย์ อดีตสมาชิกสภาผู้แทนราษฎรแบบบัญชีรายชื่อ อดีตเลขาธิการคณะกรรมการภาคีเครือข่ายต่อต้านการทุจริตคอร์รัปชั่นแห่งชาติ อดีตอาจารย์โรงเรียนจิตรลดา

ประวัติ
-------

มงคลกิตติ์ สุขสินธารานนท์ เดิมชื่อ ธนะ สุขสินธารานนท์ หรือ ธนะ แซ่มุ่ย ที่อำเภอเนินมะปราง จังหวัดพิษณุโลก บุตรชายของนายธนกร ศรีบุญมาก (แซ่ตั้ง) และ นางรัตนวรรณ แซ่สั่ว มีศักดิ์เป็นหลานของ ศ.ดร.เกริกเกียรติ พิพัฒน์เสรีธรรม

การศึกษา
--------

มงคลกิตติ์ สุขสินธารานนท์ จบการศึกษาระดับมัธยมศึกษาตอนต้น โรงเรียนพิษณุโลกพิทยาคม จบการศึกษา ประกาศนียบัตรวิชาชีพ (ปวช.) สาขาเตรียมวิศวกรรมไฟฟ้าและอิเล็กทรอนิกส์ จากสถาบันเทคโนโลยีพระจอมเกล้าพระนครเหนือ วิศวกรรมศาสตรบัณฑิต (วิศวกรรมไฟฟ้ากำลัง) จากมหาวิทยาลัยเทคโนโลยีพระจอมเกล้าพระนครเหนือ รัฐศาสตรมหาบัณฑิต (การเมืองการปกครอง) จากมหาวิทยาลัยธรรมศาสตร์ และ รัฐประศาสนศาสตรดุษฎีบัณฑิตจากมหาวิทยาลัยชินวัตร

บทบาททางการเมือง
----------------

มงคลกิตติ์ สุขสินธารานนท์ เข้าสู่สนามการเมืองครั้งแรกในปี พ.ศ. 2550 ด้วยการลงสมัครสมาชิกสภาผู้แทนราษฎร เขตบางซื่อ (เขตเลือกตั้งที่ 11) ในสังกัดพรรคประชาราช แต่ไม่ได้รับเลือกตั้งโดยได้เพียง 1,357 คะแนน ต่อมาในปี พ.ศ. 2562 มงคลกิตติ์ได้ลงสมัครสมาชิกสภาผู้แทนราษฎรแบบบัญชีรายชื่อในนามของพรรคไทยศรีวิไลย์ และได้รับดำรงการเลือกตั้งด้วยคะแนนเสียง 60,354 คะแนน ในฐานะฝ่ายรัฐบาล และได้เปลี่ยนมาเป็นสมาชิกสภาผู้แทนราษฏรฝ่ายค้านในเวลาต่อมา ปัจจุบันมงคลกิตติ์ดำรงตำแหน่งหัวหน้าพรรคไทยศรีวิไลย์และโฆษกกรรมาธิการ การทหาร สภาผู้แทนราษฏร

กระแสวิพากษ์วิจารณ์
-------------------

มงคลกิตติ์พานักเรียนและผู้ปกครองกว่า 30 คนเข้ามารายงานตัว และให้สัมภาษณ์สื่อมวลชนเกี่ยวกับความไม่มั่นใจในศักยภาพของครูโรงเรียนบดินทรเดชา จนทำให้มีครูโต้ตอบ และขอให้เลิกยุ่งเกี่ยวกับโรงเรียนอีก พร้อมระบุว่าเขา ไม่มีความเกี่ยวข้องและยังทำให้โรงเรียนเสียชื่อเสียงมาอย่างต่อเนื่อง การปะทะคารมเกิดขึ้นหลายครั้ง ผสมด้วยเสียงโห่ไล่ของครูและนักเรียนที่ทนไม่ได้กับพฤติกรรมที่ไม่เหมาะสม

มงคลกิตติ์ถูกพูดถึงกรณีที่พรรคเพื่อไทยเสนอการตัดงบประมาณกองทัพด้วยถ้อยคำรุนแรงว่า "จะตบปาก" และไล่ให้ไปเป็นทหารที่ 3 จังหวัดชายแดนภาคใต้ ซึ่งชัชชาติ สิทธิพันธุ์ ได้ให้ความเห็นว่า นโยบายตัดงบประมาณของกองทัพ เป็นแนวทางของทุกกระทรวง และคุณหญิงสุดารัตน์ เกยุราพันธฺ์ ได้ให้ความเห็นว่า "ไม่ให้ราคากับคนเหล่านี้ แค่ชื่อยังไม่รู้จัก"

วันที่ 21 พฤษภาคม พ.ศ. 2562 มงคลกิตติ์ขอขมาต่อผู้บริหารมหาวิทยาลัยเทคโนโลยีพระจอมเกล้าพระนครเหนือ กรณีเคยกล่าวล่วงเกิน ก่อนหน้านี้ศิษย์เก่าและศิษย์ปัจจุบันพระจอมเกล้าพระนครเหนือ ได้เตรียมล่ารายชื่อถอดถอนมงคลกิตติ์ออกจากการเป็นสมาชิกสภาผู้แทนราษฎร

ต่อมา มงคลกิตติ์ ได้ให้สัมภาษณ์กับผู้สื่อข่าวและแสดงความเห็นต่อกรณีของ พรรณิการ์ วานิช อดีตสมาชิกสภาผู้แทนราษฎร พรรคอนาคตใหม่ และ ปารีณา ไกรคุปต์ สมาชิกสภาผู้แทนราษฎร จังหวัดราชบุรี พรรคพลังประชารัฐ ซึ่งเป็นกระแสวิพากษ์วิจารณ์ในเวลาต่อมา โดยมงคลกิตติ์ได้กล่าวว่า 

"ในฐานะเด็กผู้ชายคนหนึ่ง ไม่ใช่ผู้แทนราษฎร ไม่เช่นนั้นอาจจะโดนสอบเรื่องจริยธรรม สมัยเป็นเด็กก็ชอบดูผู้หญิงสวย ๆ ตบกันก็จะยืนดู แต่จะไม่ห้าม เพราะรู้สึกสนุกดี"ถ้าให้เปรียบเทียบกัน ผมว่าคุณปารีณาสวยกว่าเยอะ ขนาดอายุ 40 กว่า มีลูกหนึ่ง ยังดูแลตัวเองดีขนาดนี้ ในขณะที่คุณพรรณิการ์ อายุน้อยกว่า ยังดูดีสู้ไม่ได้เลย อาจจะสดกว่า แต่คุณปารีณาสวยกว่าแน่นอน เอาจริง ๆ ผมอยากจะเห็นเขาตบกันในสภาฯ แล้วจะไม่ห้าม เพราะถ้าเราไปห้าม ทั้งสองฝ่ายอารมณ์ยังไม่สุด ให้เขาตบกันให้เรียบร้อย ถ้าเหนื่อยเขาก็หยุดเอง สุดท้ายเขาอาจจะมารักกันก็ได้"

วันที่ 15 ธันวาคม พ.ศ. 2564 มงคลกิตติ์ได้ลาประชุมสภาผู้แทนราษฏรและเชิญชวนนักเรียนช่าง ไปดูภาพยนตร์เรื่อง 4 KINGS อาชีวะ ยุค 90 ที่โรงภาพยนตร์เอสพลานาด สาขาแคราย ฟรีจำนวน 100 ที่นั่ง โดยมีเงื่อนไขว่าต้องใส่เสื้อช๊อป กางเกงยีนส์ และรองเท้าคอนเวิร์ส ในการเข้าชมภาพยนตร์เรื่องดังกล่าว

โดยมงคลกิตตฺ์ได้ชี้แจงเหตุผลในการลาการประชุมสภาผู้แทนราษฎรว่าเป็น "ภารกิจกับประชาชน พานักศึกษาไปดูหนัง 4 kings เวลา 14.00-19.00 น." พร้อมทั้งได้ระบุข้อความผ่านเฟสบุ๊คส่วนตัวว่า "ผมทำตามระเบียบสภาแล้วนะครับ พี่ศรีสุวรรณ กับสิระ หลักสี่ อย่าไปร้องผมผิดจริยธรรมอีกนะครับ ว่างมาดูด้วยกัน แต่อย่าลืมใส่ช๊อปมานะ กติกา ปล:ผมมันเด็กช่าง มีลิมิตความอดทน"

เมื่อช่วงกุมภาพันธ์ 2565 ดาราสาว แตงโม - ภัทรธิดา พัชรวีระพงษ์ พลัดตกน้ำที่เจ้าพระยาบริเวณสะพานพระราม 7 มงคลกิตต์ได้เข้ามามีส่วนโดยยื่นหลักฐานทางคดีแก่เจ้าหน้าที่ แต่สังคมก็มีข้อกังขาว่าเป็นหลักฐานที่ไม่มีน้ำหนักและเพียงด้านเดียวเท่านั้น อาทิ การพบคลิปวิดิโอที่บ่งชี้ว่าดาราสาวกำลังตะเกียกตะกายในน่านน้ำ แต่มีพยานบุคคลคือนายวินิต ตรีปัญญาที่เป็นคนหาปลายืนกรานว่าคือขอนไม้ ภายหลังมงคลกิตต์ได้ขอโทษนายวินิตและทั้งคู่ถอนคดีหมิ่นประมาทแล้ว รวมไปถึงกรณีผ้าคลุมเอวสีขาวของดาราสาวในวันเกิดเหตุ โดยอ้างว่าอยู่กับบังแจ็ค โดยมีบุคคลนำมามอบให้ที่สหรัฐฯ ภายหลัง กรรชัย กำเนิดพลอย พิธีกรชื่อดังเผยในรายการเที่ยงวันทันเหตุการณ์ว่าได้รับสายจากเลขารัฐมนตรีว่าการกระทรวงยุติธรรมในรายการระบุว่าตัวเชือกคลุมดังกล่าวยังอยู่กับร่างดาราสาว

อ้างอิง
-------

1. ↑  สมาชิกสภาผู้แทนราษฎร
2. ↑  เปิดประวัติ! เต้ มงคลกิตติ์ สุขสินธารานนท์
3. ↑  ประวัติ มงคลกิตติ์ สุขสินธารานนท์
4. ↑  เปิดโผผู้สมัคร ส.ส.สนาม กทม.ทั้ง 12 เขตเลือกตั้ง
5. ↑  ผลคะแนน ส.ส. 50 แบ่งเขต - สำนักงานคณะกรรมการการเลือกตั้ง
6. ↑  กกต. ประกาศผลการเลือกตั้งสมาชิกสภาผู้แทนราษฎรแบบบัญชีรายชื่อ
7. ↑  รายนาม คณะกรรมาธิการการทหาร
8. ↑  นักเรียน-ครูบดินทรฯ ตะเพิด "มงคลกิตติ์" ทำเสียชื่อเสียง
9. ↑  "มอบตัวเด็กบดินทรฯวุ่น! ครู นักเรียนแห่ไล่ มงคลกิตติ์". คลังข้อมูลเก่าเก็บจากแหล่งเดิมเมื่อ 2020-08-07. สืบค้นเมื่อ 2019-02-24.
10. ↑  "เลือกตั้ง 2562: "ชัชชาติ" รับไม่ได้ หัวหน้าพรรคไทยศรีวิไลย์ ไลฟ์จะตบปากคนบอกตัดงบทหาร". คลังข้อมูลเก่าเก็บจากแหล่งเดิมเมื่อ 2019-02-23. สืบค้นเมื่อ 2019-02-24.
11. ↑  คุณหญิงสุดารัตน์ จี้กกต.อนุญาตให้พล.อ.ประยุทธ์ร่วมดีเบต
12. ↑  พี่ดุนะ! มงคลกิตติ์ คุยโวชีวิตนักเลง ต่อยนักมวยเกือบตาย ด่าหญิงหน่อยไร้ราคา
13. ↑  เดือด! 'มงคลกิตติ์' สลด ขอขมา มจพ. หวิดวุ่น นักศึกษาโห่รับ เจอรุ่นน้องถามแรง!
14. ↑  ""มงคลกิตติ์" อยากเห็น "พรรณิการ์-ปารีณา" ตบกลางสภาฯ เชื่อสุดท้ายจะรักกัน". *www.thairath.co.th*. 2019-05-31.
15. ↑  โซเชียลผงะ! "พี่เต้" ลาประชุมสภา อ้างเหตุผลพา "เด็กช่าง" ดูหนัง 4 kings
16. ↑  มงคลกิตติ์ชี้แจงถึงสาเหตุการลาประชุมสภาผู้แทนราษฏร
17. ↑  7 (2022-03-25). "เต้ มงคลกิตต์ ยกมือไหว้ คนหาปลา เหตุด่วนสรุปปมแตงโม รับท้าขอโทษต่อหน้าสื่อ". *ข่าวสด*.`{{cite web}}`: CS1 maint: numeric names: authors list (ลิงก์)
18. ↑  ""เต้ มงคลกิตติ์" อ้าง เจอผ้าผูกเอวสีขาว "แตงโม" บังแจ๊ค จ่อส่งมาให้ (คลิป)". *www.thairath.co.th*. 2022-04-05.
19. ↑  6 (2022-04-06). "โป๊ะแล้วหนึ่ง กรรชัย เปิดข้อมูลเด็ดแฉ ผ้าขาวเต้-บังแจ๊ค เตือนหยุด เผยใช้ปืนขู่มาแล้ว". *ข่าวสด*.`{{cite web}}`: CS1 maint: numeric names: authors list (ลิงก์)